Voormalige DA-premier keer terug na ANCFoto: ANA Die voormalige premier van die Oos-Kaap, Nosimo Balindlela, het uit die Demokratiese Alliansie bedank om weer by die ANC aan te sluit. Nqaba Bhanga, provinsiale leier van die DA, het Maandag in ŉ verklaring gesê hy neem kennis van Balindlela se besluit, maar glo sy verkeer onder ŉ wanindruk. Balindlela het glo aan die DA gesê sy “het ŉ behoefte om die ANC te dien”. “Ons respekteer die feit dat sy graag die ANC wil dien, maar glo dat sy onder ŉ wanindruk verkeer, omdat die ANC se korrupsie en wanbestuur miljarde van arm mense gesteel het. Ons bedank haar vir haar deelname aan die DA se pogings om ŉ alternatiewe regering in die Oos-Kaap te bou en vir haar goedhartige boodskap dat sy haar tyd saam met ons geniet het,” het Bhanga bygevoeg.